哭王質夫
作者：白居易
朝代：唐

paragraphs: 仙遊寺前別，別來十年餘。
生別猶怏怏，死別復何如。
客從梓潼來，道君死不虛。
驚疑心未信，欲哭復踟躕。
踟躕寢門側，聲發涕亦俱。
衣上今日淚，篋中前月書。
憐君古人風，重有君子儒。
篇詠陶謝輩，風流嵇阮徒。
出身既蹇屯，生世仍須臾。
誠知天至高，安得不一呼。
江南有毒蟒，江北有妖狐。
皆享千年壽，多於王質夫。
不知彼何德，不識此何辜。